pythainlp/thaigov-v2-corpus-22032023 huggingface dataset:
วันเสาร์ที่ 21 มกราคม 2566
21/01/2566
สรรพากรแนะประชาชน โทร 1161 สอบถามข้อเท็จจริง อย่าหลงเชื่อมิจฉาชีพ
กรมสรรพากรแนะนำประชาชนที่ได้รับการติดต่อจากผู้ที่แอบอ้างเป็นเจ้าหน้าที่สรรพากร แจ้งให้ดำเนินการในเรื่องใดก็ตาม ขอให้โทรมาสอบถามข้อเท็จจริงเกี่ยวกับเรื่องดังกล่าวที่ศูนย์สารนิเทศสรรพากร โทร.1161 เพื่อป้องกันการตกเป็นเหยื่อของมิจฉาชีพแอบอ้างเป็น จนท.
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากร กล่าวว่า “เนื่องจากช่วงเดือนมกราคมถึงเดือนมีนาคมของทุกปี จะเป็นกำหนดเวลายื่นแบบแสดงรายการภาษีเงินได้บุคคลธรรมดา ภ.ง.ด.90/91 ทำให้มีมิจฉาชีพฉวยโอกาสในช่วงเวลานี้ แอบอ้างเป็นเจ้าหน้าที่กรมสรรพากรติดต่อประชาชน พร้อมทั้งอ้างว่าโทรมาแจ้งเตือนและติดตามการชำระภาษี ก่อนแอดไลน์และส่งลิงค์แอพพลิเคชั่นให้ดาวน์โหลดโดยให้เหตุผลว่า เพื่อตรวจสอบข้อมูลรายได้และเสียภาษีผ่านแอพพลิเคชั่นดังกล่าว ก่อนจะทำการโจรกรรมเงินในบัญชีธนาคารของประชาชน ซึ่งในบางกรณีมีการปลอมแปลงเอกสารราชการเพื่อเพิ่มความน่าเชื่อถืออีกด้วย
กรมสรรพากร จึงขอแนะนำให้พี่น้องประชาชนที่ได้รับการติดต่อจากผู้ที่แอบอ้างว่าเป็นเจ้าหน้าที่สรรพากร แจ้งให้ดำเนินการในเรื่องใดก็ตาม ขอให้โทรมาสอบถามข้อเท็จจริงเกี่ยวกับเรื่องดังกล่าวที่ศูนย์สารนิเทศสรรพากรโทร. 1161 เพื่อป้องกันการตกเป็นเหยื่อของมิจฉาชีพ ที่แอบอ้างเป็นเจ้าหน้าที่สรรพากร อย่างไรก็ตามในช่วงเวลาการยื่นแบบแสดงรายการภาษีเงินได้บุคคลธรรมดามีผู้ขอรับบริการเป็นจำนวนมาก ประชาชนสามารถสอบถามไปยังช่องทางอื่นๆ อาทิ สำนักงานสรรพากรพื้นที่ หรือ สำนักงานสรรพากรพื้นที่สาขา ใกล้บ้านท่านทุกแห่งทั่วประเทศ
กรมสรรพากร ขอย้ำว่า กรมสรรพากรไม่มีนโยบายให้เจ้าหน้าที่ติดต่อประชาชนทางโทรศัพท์หรือทางไลน์ เพื่อติดตามการชำระภาษี ตรวจสอบข้อมูลรายได้ หรือส่งลิงค์แอพพลิเคชั่นให้ดาวน์โหลดเพื่อใช้ชำระภาษีใดๆทั้งสิ้น”
วันเสาร์ที่ 21 มกราคม 2566
รฟม. ร่วมกับ บช.น. และ กทม. เปิดใช้งาน สะพานข้ามแยกพรีเมียร์
เพื่อบรรเทาผลกระทบด้านจราจรแก่ประชาชน
วันนี้ (วันที่ 21 มกราคม 2566) พล.ต.ต.จิรสันต์ แก้วแสงเอก รองผู้บัญชาการตำรวจนครบาล (รองผบช.น.) นายวิศณุ ทรัพย์สมพล รองผู้ว่าราชการกรุงเทพมหานคร และ นายกิตติ เอกวัลลภ ผู้ช่วยผู้ว่าการ การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ร่วมเปิดใช้งานสะพานข้ามแยกพรีเมียร์
โดยโครงการก่อสร้างสะพานข้ามแยกพรีเมียร์ เป็นโครงการของกรุงเทพมหานครที่ได้มอบหมายให้ รฟม. เป็นผู้ดำเนินการก่อสร้าง เนื่องจากอยู่ในพื้นที่ทับซ้อนกับแนวก่อสร้างโครงการรถไฟฟ้าสายสีเหลืองฯ โดยรูปแบบโครงสร้างสะพานข้ามแยกพรีเมียร์ ได้ออกแบบให้มีขนาด 4 ช่องจราจรไป-กลับ ระดับสะพานอยู่ใต้แนวทางวิ่งรถไฟฟ้าสายสีเหลืองฯ และใช้เสาโครงสร้างร่วมกัน บริเวณเกาะกลางถนนศรีนครินทร์ ระหว่างทางวิ่งรถไฟฟ้าช่วงสถานีสวนหลวง ร.9 กับ สถานีศรีอุดม มีระยะทางประมาณ 850 เมตร
ปัจจุบัน รฟม. ได้ส่งมอบสะพานข้ามแยกพรีเมียร์ให้กับ กทม. แล้ว เพื่อให้สอดคล้องตามข้อสั่งการของนายศักดิ์สยาม ชิดชอบ รัฐมนตรีว่าการกระทรวงคมนาคม ในการประชุมคณะกรรมการเตรียมการเปิดให้บริการและกำกับการบริหารโครงการรถไฟฟ้าสายสีเหลืองและชมพู ที่มอบหมายให้ รฟม. เร่งการคืนผิวจราจรในบริเวณที่ก่อสร้างแล้วเสร็จให้ประชาชน โดยการเปิดใช้สะพานข้ามแยกพรีเมียร์ จะช่วยบรรเทาผลกระทบด้านจราจรแก่ประชาชนได้เป็นอย่างดี
ทั้งนี้ การเปิดใช้สะพานข้ามแยกพรีเมียร์จะส่งผลให้ผู้ใช้เส้นทางบนศรีนครินทร์ บริเวณซอยศรีนครินทร์ 55 ถึงบริเวณคลองตาช้าง ไม่สามารถเลี้ยวขวา เพื่อมุ่งหน้าไปยังแยกบางกะปิได้ โดยให้ใช้เส้นทางในการสัญจรดังนี้
- ผู้ใช้เส้นทางจากซอยศรีนครินทร์ 55 ที่มีความประสงค์จะเดินทางไปทางแยกบางกะปิ ให้เลี้ยวซ้าย ตรงไปใช้จุดกลับรถบริเวณซอยศรีนครินทร์ 57 หรือให้ใช้เส้นทางลัดด้านหลังศูนย์การค้าพาราไดซ์พาร์ค และออกสู่ซอยศรีนครินทร์ 57 จากนั้นรอสัญญาณไฟ และเลี้ยวขวา เพื่อมุ่งหน้าแยกบางกะปิ
- ผู้ใช้เส้นทางบนถนนศรีนครินทร์ ฝั่งขาเข้า ที่มีความประสงค์จะเดินทางเข้าซอยศรีนครินทร์ 55 ให้หยุดรอสัญญาณไฟจราจร และเลี้ยวขวา บริเวณซอยศรีนครินทร์ 57 ทดแทน (ยกเลิกสัญญาณไฟจราจร บริเวณซอยศรีนครินทร์ 55 ตลอดไป)
- ปิดเบี่ยงจราจร 1 ช่องทางขวา ชิดเกาะกลางตามแนวสะพานพรีเมียร์ บนถนนศรีนครินทร์ ตั้งแต่บริเวณซอยศรีนครินทร์ 55 ถึงบริเวณคลองตาช้าง ทั้งฝั่งขาเข้าและฝั่งขาออก ตลอด 24 ชั่วโมง เป็นระยะเวลา 45 วัน เพื่อติดตั้งระบบระบายน้ำข้างสะพานพรีเมียร์ โดยผู้ใช้เส้นทางบนถนนศรีนครินทร์ ฝั่งขาเข้าและฝั่งขาออก สามารถสัญจรได้ 3 ช่องทาง/ทิศทาง โดยให้ใช้เส้นทางบนสะพานข้ามแยกพรีเมียร์ 2 ช่องทาง และทางราบ 1 ช่องทาง
สามารถติดตามรายละเอียดและข้อมูลข่าวสารเพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันเสาร์ที่ 21 มกราคม 2566
21/01/2566
บสย. ลงนามยกระดับอุตสาหกรรมยางไทย
บสย. ร่วมลงนามในหนังสือแสดงเจตจำนง (Letter of Intent –LOI) โครงการ CARE (Capital Flow in Rubber Industrial Estate) ความร่วมมือและส่งเสริมให้ความช่วยเหลือแก่ผู้ประกอบการ SMEs กลุ่มยางพารา นิติบุคคล บุคคลธรรมดา กลุ่มวิสาหกิจชุมชน และสหกรณ์
นายสิทธิกร ดิเรกสุนทร กรรมการและผู้จัดการ บรรษัทประกันสินเชื่ออุตสาหกรรมขนาดย่อม (บสย.) ร่วมลงนามในหนังสือแสดงเจตจำนง (Letter of Intent –LOI) โครงการ CARE (Capital Flow in Rubber Industrial Estate) ความร่วมมือและส่งเสริมให้ความช่วยเหลือแก่ผู้ประกอบการ SMEs กลุ่มยางพารา นิติบุคคล บุคคลธรรมดา กลุ่มวิสาหกิจชุมชน และสหกรณ์ ให้สามารถเข้าถึงแหล่งทุน ร่วมกันผลักดันและยกระดับคุณภาพของเกษตรกร กับ นายสนั่น อังอุบลกุล ประธานสภาหอการค้าไทย ดร.ชัยชาญ เจริญสุข ประธานสภาผู้ส่งสินค้าทางเรือแห่งประเทศไทย นายณกรณ์ ตรรกวิรพัท ผู้ว่าการ การยางแห่งประเทศไทย ดร.หลักชัย พิตติพล ประธานกิตติมศักดิ์ บริษัท ไทยฮั้วยางพารา จำกัด (มหาชน) และประธานกรรมการบริหารนิคมอุตสาหกรรมหลักชัยเมืองยาง จังหวัดระยอง และ ดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย โดยได้รับเกียรติจากนายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานและสักขีพยานในพิธีลงนาม และนายนิติ วิวัฒน์วานิช รองผู้ว่าราชการจังหวัดชลบุรี เป็นสักขีพยาน ณ เทศบาลเมืองบ้านสวน อำเภอเมือง จังหวัดชลบุรี เมื่อวันที่ 20 มกราคม 2566
ความร่วมมือครั้งนี้ เพื่อยกระดับชีวิตความเป็นอยู่ของเกษตรกรชาวสวนยาง เสริมสภาพคล่องทางการเงิน การผลักดันสินเค้าและการบริหารจัดการให้ตรงตามมาตรฐานด้านสิ่งแวดล้อมและการดำเนินการภายใต้ BCG Model (Bio Circular และ Green ) เพิ่มมูลค่าสินค้ายางพาราให้สูงขึ้นเพื่อการส่งออกของประเทศ การให้ความรู้ด้านการบริหารจัดการด้านการบริการเงิน และเพื่อเป็นต้นแบบของการร่วมมือในการบูรณาการระบบ Supply Chain
โดย บสย. จะเข้าไปให้ความช่วยเหลือ ทั้งด้านการค้ำประกันสินเชื่อ การให้ความรู้ทางการเงิน จับคู่ธุรกิจ พร้อมเป็นหลักประกัน ยกระดับอุตสาหกรรมยางทั้ง Supply Chain ตั้งแต่ต้นน้ำถึงปลายน้ำ โดยที่ผ่านมาได้ช่วยค้ำประกันสินเชื่อให้ผู้ประกอบการที่อยู่ในอุตสาหกรรมยาง มากกว่า 9,600 ราย วงเงินค้ำประกันสินเชื่อรวมกว่า 18,000 ล้านบาท ซึ่งในครั้งนี้คาดว่าจะช่วยผู้ประกอบการในอุตสาหกรรมนี้อีกกว่า 500 ราย วงเงินค้ำประกันรวมกว่า 1,000 ล้านบาท ผู้ประกอบการสามารถลงทะเบียน LINE TCG First 24 ชั่วโมง
ปัจจุบัน ประเทศไทยเป็นผู้ผลิตและส่งออกยางพาราและสินค้ายางพารา เป็นอันดับ 1 ของโลก และมีเกษตรกรชาวสวนยางกว่า 6 ล้านคน มีพื้นที่สวนยางกว่า 18 ล้านไร่ และมีมูลค่าการส่งออกยาง สูงถึง 680,000 ล้านบาท โดยความร่วมมือดังกล่าวสอดรับกับนโยบายด้านสิ่งแวดล้อม Bio Circular และ Green และ Carbon Credit ในอนาคตอันใกล้
วันเสาร์ที่ 21 มกราคม 2566
21/01/2566
นายกรัฐมนตรีร่วมรำลึกถึง "หมอกระต่าย"  เนื่องใน "วันความปลอดภัยของผู้ใช้ถนน" 21 มกราคม กระตุ้นเตือนให้มีจิตสำนึกรักความปลอดภัยแก่ผู้ใช้ถนน
นายกรัฐมนตรีร่วมรำลึกถึง "หมอกระต่าย"  เนื่องใน "วันความปลอดภัยของผู้ใช้ถนน" 21 มกราคม กระตุ้นเตือนให้มีจิตสำนึกรักความปลอดภัยแก่ผู้ใช้ถนน
วันนี้(21ม.ค.66)นายอนุชาบูรพชัยศรีรองเลขาธิการนายกรัฐมนตรีฝ่ายการเมืองปฎิบัติหน้าโฆษกประจำสำนักนายกรัฐมนตรีเปิดเผยว่าพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมเชิญชวนคนไทยร่วมรำลึกถึงพญ.วราลัคน์สุภวัตรจริยากุลหรือหมอกระต่ายเนื่องใน"วันความปลอดภัยของผู้ใช้ถนน" 21มกราคมของทุกปี ทั้งนี้เพื่อกระตุ้นเตือนสร้างความตระหนักให้มีจิตสำนึกรักความปลอดภัยแก่ผู้ใช้ถนนทุกเพศทุกวัยและผู้ขับขี่ยานพาหนะทุกประเภทตลอดจนส่งเสริมและสร้างการรับรู้ให้เกิดเป็นวัฒนธรรมความปลอดภัยมีระเบียบวินัยในการใช้รถใช้ถนนเพื่อป้องกันมิให้เกิดการบาดเจ็บหรือเสียชีวิตจากอุบัติเหตุทางถนนขึ้นอีก
นายอนุชากล่าวว่ารัฐบาลเน้นย้ำให้มีการป้องกันแก้ไขปัญหาอุบัติเหตุทางถนนอย่างต่อเนื่องโดยเฉพาะมาตรการ4ห้าม2ต้องได้แก่ห้ามขับเร็วห้ามดื่ม-เมาขับห้ามง่วงขับห้ามโทรขับและต้องคาดเข็มขัดต้องสวมหมวกนิรภัยเมื่อขี่จักรยานยนต์รวมถึงให้ความสำคัญต่อการพัฒนาและเพิ่มการลงทุนเพื่อความปลอดภัยทางถนนที่ยั่งยืนซึ่งเป็นหัวใจสำคัญนำไปสู่เป้าหมายแห่งการสร้างถนนปลอดภัยมุ่งเน้นให้ทุกคนในประเทศมีจิตสำนึกปฎิบัติตามกฎหมายอย่างเคร่งครัดเพื่อให้เกิดความปลอดภัยทางถนนที่ยั่งยืน
"นายกรัฐมนตรีกำชับหน่วยงานที่เกี่ยวข้องตลอดจนเจ้าหน้าที่กวดขันบังคับใช้กฎหมายจราจรอย่างจริงจังและเข้มงวดเน้นย้ำขอให้ทุกคนมีจิตสำนึกในการใช้รถใช้ถนนร่วมกันรับผิดชอบต่อสังคม"นายอนุชากล่าว
————-
วันเสาร์ที่ 21 มกราคม 2566
21/01/2566
กรมสรรพสามิตสั่งพักงานเจ้าหน้าที่กรณีเรียกรับเงินจากร้านจำหน่ายอุปกรณ์โทรศัพท์มือถือ เร่งตรวจสอบข้อเท็จจริง หากพบกระทำความผิดจะดำเนินการลงโทษทางวินัยขั้นสูงสุด
ตามที่ปรากฏข่าวทางสื่อกระแสหลักและสื่อสังคมออนไลน์ว่าเจ้าหน้าที่ของกรมสรรพสามิตได้เข้าตรวจค้นร้านจำหน่ายอุปกรณ์โทรศัพท์มือถือ โดยได้ดำเนินการจับกุมผู้จัดการร้าน และมีการเรียกรับเงิน เพื่อแลกกับการปล่อยตัว นั้น
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ตามที่ปรากฏข่าวทางสื่อกระแสหลักและสื่อสังคมออนไลน์ว่าเจ้าหน้าที่ของกรมสรรพสามิตได้เข้าตรวจค้นร้านจำหน่ายอุปกรณ์โทรศัพท์มือถือ ซึ่งตั้งอยู่อาคารเลขที่ 99/110 ซอยอู่ทอง 37/2 ตำบลท้ายบ้านใหม่ อำเภอเมือง จังหวัดสมุทรปราการ โดยได้ดำเนินการจับกุมผู้จัดการร้าน และมีการเรียกรับเงิน เพื่อแลกกับการปล่อยตัว นั้น
กรมสรรพสามิตขอชี้แจงและให้ข้อมูลดังนี้ ในการเข้าตรวจค้นจับกุมร้านจำหน่ายอุปกรณ์โทรศัพท์มือถือตามที่ปรากฏเป็นข่าวนั้น เจ้าหน้าที่ชุดตรวจค้นจับกุมพบฐานความผิดในร้านดังกล่าวเป็นสินค้าแบตเตอรี่ ประเภทแบตเตอรี่มือถือ จำนวน 465 ก้อน ตามข้อกฎหมาย มาตรา 204 ขายหรือมีไว้เพื่อขายสินค้าที่มิได้เสียภาษี ระวางโทษจำคุกไม่เกิน 1 เดือน หรือปรับตั้งแต่ 5-15 เท่าของค่าภาษี ซึ่งเจ้าของร้านให้การสารภาพและยอมรับความผิด อันเกิดจากการกระทำดังกล่าว มีการเปรียบเทียบปรับ จำนวน 80,101.48 บาท และค่าภาษี 16,020.30 บาท
อย่างไรก็ดี จากการที่เจ้าหน้าที่ชุดปฏิบัติการได้เข้าไปดำเนินการตรวจค้นจับกุมโดยไม่ได้ปฏิบัติตามขั้นตอนของระเบียบในการจับกุมตรวจค้น รวมถึงประเด็นในเรื่องของการเรียกรับเงินจากผู้เสียหาย ทางกรมสรรพสามิตจึงได้มีการแต่งตั้งคณะทำงานขึ้นมาตรวจสอบข้อเท็จจริงทั้งหมดว่ามีการประพฤติมิชอบหรือไม่ โดยในเบื้องต้นได้สั่งการให้เจ้าหน้าที่ชุดดังกล่าวพักงานและหยุดปฏิบัติหน้าที่ทันที พร้อมทั้งให้มีการตรวจสอบข้อเท็จจริงที่เกิดขึ้นและรายงานผลให้ทราบภายใน 5 วัน หากพบว่าเจ้าหน้าที่ชุดปฏิบัติการดังกล่าวได้กระทำผิดจริง กรมสรรพสามิตจะดำเนินการลงโทษทางวินัยขั้นสูงสุดต่อไป
กรมสรรพสามิตขอให้ข้อมูลกับพี่น้องประชาชนว่า การดำเนินการตามขั้นตอนของระเบียบในการจับกุมตรวจค้นนั้น เจ้าหน้าที่ต้องแสดงตัว โดยแต่งเครื่องแบบกรมสรรพสามิตหรือแสดงบัตรข้าราชการในขณะปฏิบัติหน้าที่ และเมื่อจับกุมแล้วต้องทำบันทึกจับกุม โดยกรณีค่าปรับไม่เกิน 50,000 บาท สามารถปรับที่สำนักงานสรรพสามิตพื้นที่ได้เลย กรณีค่าปรับเกิน 50,000 บาท ต้องไปลงบันทึกประจำวัน ณ สถานีตำรวจที่เกิดเหตุ ก่อนนำตัวผู้ต้องหามาปรับที่สำนักงานสรรพสามิตพื้นที่ต่อไป ทั้งนี้ หากพี่น้องประชาชนพบการกระทำความผิดของเจ้าหน้าที่สรรพสามิต หรือพบการกระทำผิดกฎหมายสรรพสามิต สามารถแจ้งได้ที่สายด่วน 1713 หรืออีเมล์ [emailprotected]
วันจันทร์ที่ 30 มกราคม 2566
อว.ส่งหนังสือถึงทุกมหาวิทยาลัยให้ตรวจสอบอาจารย์ในสังกัด ปม “ซื้อผลงานวิจัย”
อว.ส่งหนังสือถึงทุกมหาวิทยาลัยให้ตรวจสอบอาจารย์ในสังกัด ปม “ซื้อผลงานวิจัย” หากพบใครเกี่ยวข้องให้เอาผิดตามกฎหมายอย่างเคร่งครัด “เอนก” เร่งถกอธิการบดีหาแนวทางกันเกิดเหตุซ้ำ
เมื่อวันที่ 13 ม.ค. ศ.(พิเศษ) ดร.เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า จากกรณีที่มีข่าวว่าบุคลากรของมหาวิทยาลัยได้เข้าไปเกี่ยวข้องกับการกระทำผิดจริยธรรมและจรรยาบรรณการวิจัยในการซื้อผลงานวิจัยเพื่อให้มีชื่ออยู่ในบทความวิจัยที่ตีพิมพ์ในวารสารวิชาการนานาชาติ ขณะนี้ อว. ได้มีหนังสือด่วนถึงทุกมหาวิทยาลัยขอให้เร่งรัดดำเนินการตรวจสอบข้อมูลของบุคลากรในสังกัดอย่างใกล้ชิดตามแนวทางในการกำกับจริยธรรมการวิจัย การตีพิมพ์ผลงานวิจัย รวมทั้งการนำผลงานวิจัยมาใช้ประโยชน์ และรายงานผลการตรวจสอบให้ทราบ โดยหากตรวจสอบแล้วพบว่ามีบุคลากรเกี่ยวข้องกับกรณีดังกล่าว ให้มหาวิทยาลัยดำเนินการตามหน้าที่และอำนาจตามกฎหมายอย่างเคร่งครัด พร้อมทั้งรายงานผลเป็นระยะจนการดำเนินการถึงที่สุด
รมว.อว.กล่าวต่อว่า เหตุการณ์ที่กำลังเป็นข่าวนี้ ส่งผลต่อความน่าเชื่อถือของระบบอุดมศึกษาไทยเป็นอย่างมาก ทั้งที่การเกิดเหตุการณ์ที่ต้องสงสัยทุจริตดังกล่าวจะเป็นส่วนน้อยเมื่อเทียบกับนักวิจัยทั้งหมดของประเทศก็ตาม ขอย้ำว่า อว. ยังมีนโยบายส่งเสริมสนับสนุนให้นักวิจัยทำผลงานวิจัยและเผยแพร่ผลงานวิจัย เพื่อสร้างความเข้มแข็งของประเทศอย่างต่อเนื่องเช่นเดิม แต่จะให้ความสำคัญต่อการกำกับดูแลจริยธรรมการวิจัยและเผยแพร่ผลงานวิจัยให้เข้มงวดมากขึ้น
“ขณะนี้ ตนได้สั่งการให้สำนักงานปลัดกระทรวง อว. หารือกับอธิการบดีทุกมหาวิทยาลัยเป็นการเร่งด่วน เพื่อหาแนวทางในการป้องกันไม่ให้เกิดเหตุการณ์แบบนี้ขึ้นอีก เพื่อให้สังคมเชื่อมั่นในระบบของมหาวิทยาลัยและผลงานวิจัยของมหาวิทยาลัย” ศ.(พิเศษ) ดร.เอนก กล่าว
วันจันทร์ที่ 30 มกราคม 2566
30/01/2566
"ทิพานัน" ยัน “พล.อ.ประยุทธ์”ห่วงใยปัญหาค่าครองชีพพี่น้องประชาชน ชี้กนง.ขึ้นดอกเบี้ยแก้ปัญหาเงินเฟ้อ กลไกสำคัญควบคุมราคาสินค้าและบริการ
"ทิพานัน" ยัน “พล.อ.ประยุทธ์”ห่วงใยปัญหาค่าครองชีพพี่น้องประชาชน ชี้กนง.ขึ้นดอกเบี้ยแก้ปัญหาเงินเฟ้อ กลไกสำคัญควบคุมราคาสินค้าและบริการ
วันที่ 30 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความห่วงใยและมอบหมายให้หน่วยงานต่างๆเตรียมมาตรการช่วยเหลือพี่น้องประชาชน ที่อาจได้รับผลกระทบค่าครองชีพสูงขึ้น จากปัญหาเงินเฟ้อที่ภาวะราคาสินค้าและบริการที่เพิ่มขึ้นอย่างต่อเนื่อง โดยไทยมีแนวโน้มอัตราเงินเฟ้อสูงขึ้นอย่างต่อเนื่องมาตั้งแต่เดือนมิถุนายน 2565 ทำให้อัตราเงินเฟ้อเฉลี่ยทั้งปี 2565 อยู่ที่ ร้อยละ 6.08 สูงสุดในรอบ 24 ปี
น.ส.ทิพานัน กล่าวว่า ทั้งนี้ กรณีคณะกรรมการนโยบายการเงิน (กนง.) มีมติให้ขึ้นอัตราดอกเบี้ยนโยบาย 0.25% ต่อปี เป็นร้อยละ 1.5 ต่อปีนั้น เป็นเครื่องมือสำคัญในการช่วยแก้ไขปัญหาเงินเฟ้อ เพื่อสร้างแรงจูงใจในต่อการออมทรัพย์ หรือฝากเงินต่อธนาคารมากขึ้น เพื่อควบคุมระดับราคาสินค้าและบริการ เนื่องจากเศรษฐกิจไทยมีแนวโน้มฟื้นตัวอย่างต่อเนื่อง โดยเฉพาะในภาคการท่องเที่ยว ที่ได้รับอานิสงส์จากจีนเปิดประเทศ ที่คาดการณ์ว่าจะมีนักท่องเที่ยวเดินทางมาท่องเที่ยวในประเทศไทยในปีนี้ จำนวนกว่า 18 ล้านคน และจะสร้างรายได้ประมาณ 9.7 แสนล้านบาท
"การปรับขึ้นดอกเบี้ยนโยบายเป็นไปเพื่อช่วยแก้ปัญหาเงินเฟ้อ และชะลอการลดลงของเงินทุนสำรองระหว่างประเทศ ซึ่งพล.อ.ประยุทธ์ มีต้องการที่จะควบคุมดูแลในทุกมิติการเงิน ที่จะช่วยบรรเทาความเดือดร้อนของพี่น้องประชาชน ควบคู่ไปกับการรักษาเสถียรภาพทางเศรษฐกิจ”น.ส.ทิพานัน กล่าว
วันจันทร์ที่ 30 มกราคม 2566
อว. เปิดหลักสูตร "Wins 3" โครงการพัฒนาเครือข่ายและศักยภาพผู้บริหารระดับสูงของกระทรวงการอุดมศึกษา วิทยาศาสตร์ วิจัยและนวัตกรรม
อว. เปิดหลักสูตร "Wins 3" โครงการพัฒนาเครือข่ายและศักยภาพผู้บริหารระดับสูงของกระทรวงการอุดมศึกษา วิทยาศาสตร์ วิจัยและนวัตกรรม
วันที่ 9 มกราคม 2566 กระทรวงการการอุดมศึกษา วิทยาศาสตร์ วิจัยและนวัตกรรม (อว.) จัดพิธีเปิดหลักสูตร "Wins 3" โครงการพัฒนาเครือข่ายและศักยภาพผู้บริหารระดับสูงของกระทรวงการอุดมศึกษา วิทยาศาสตร์ วิจัยและนวัตกรรม เพื่อสร้างเครือข่าย ผนึกพลังประสานความร่วมมือและเชื่อมโยงงานของหน่วยงานในกระทรวง อว. และหน่วยงานอื่น ทั้งภาครัฐและเอกชน พัฒนาแนวคิด กลยุทธ์การทำงาน กระบวนการเรียนรู้ด้าน Digital Literacy เพื่อการบริหารจัดการองค์กร พร้อมส่งเสริมสมรรถนะบุคลากรรุ่นใหม่ของสถาบันอุดมศึกษา โดยได้รับเกียรติจาก ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานเปิดงาน พร้อมด้วย ศ.ดร.นพ.สิริฤกษ์ ทรงศิวิไล ปลัดกระทรวง อว. ดร.ดนุช ตันเทอดทิตย์ เลขานุการรัฐมนตรีว่าการกระทรวง อว. ศ.ดร.ศุภชัย ปทุมนากุล รองปลัดกระทรวง อว. และคณะผู้บริหารกระทรวง อว. เข้าร่วมงาน ณ โรงแรมเซ็นทาราแกรนด์ เซ็นทรัลพลาซ่า ลาดพร้าว
ศ.(พิเศษ) ดร.เอนก กล่าวว่า การทำ Wins 3 ง่าย เพราะมีต้นแบบมาก่อนหน้า ซึ่งหลักสูตรนี้เป็นหลักสูตรสำหรับผู้บริหารที่ดีมาก การทำหลักสูตรในครั้งนี้เราถือต้นแบบว่า 1. ต้องไม่ใช้เวลามาก เพราะเป็นผู้บริหารระดับสูงเยอะ อาจจะไม่มีเวลาเพียงพอ โดยเป็นในลักษณะของการไปดูงาน 4-5 ครั้ง อยู่ด้วยกัน ทำกิจกรรมให้คิด วิเคราะห์ สรุป 2-3 วัน 2. ไม่อยากให้ทำเอกสารวิจัย เพราะการทำเอกสารวิจัยใช้เวลาเยอะ อยากให้เอาเวลาตรงนั้นมานั่งพูดคุย คิดวิเคราะห์ แก้ปัญหากันมากกว่า
สำหรับวันนี้อยากจะมอบการบ้านให้ผู้เข้าร่วมหลักสูตรได้ทำนั่นคือ 1. ช่วยคิดให้หน่อยว่าจะจัดการศึกษายังไงให้เกิด long life learning ทำให้มั่นใจว่าเด็กที่จบออกไปต้องมีงานทำ ปรับหลักสูตรให้รองรับตรงงานในอนาคต มีการศึกษาในรูปแบบใดบ้างที่มีความรู้ที่สามารถตามทันโลกที่เปลี่ยนแปลงอยู่ตลอดได้ 2. เรื่องการประชุมคณะรัฐมนตรีจะมีการปรับปรุงยังไง การจัดวาระประชุมไหนที่สามารถจัดออกมาให้เป็นในรูปแบบของประชาชน เรื่องของกระทรวง อว. อยากให้นำประชาชนเป็นที่ตั้ง แทนที่จะคิดเป็นเรื่องมหาลัยให้คิดถึงเรื่องของประชาชนเป็นสำคัญ
และสิ่งที่อยากจะฝากไว้คืออยากให้ทุกคนช่วยกันคิดว่าจะทำอย่างไรให้คนไทยทั้งประเทศเป็นนักวิจัยสมัครเล่น ถ้าคนของเราเป็นนักวิจัย ประเทศของเราก็จะเจริญก้าวหน้า ทำอย่างไรให้ประชาชนสนุกกับงานวิจัย "ผมตั้งความหวังเอาไว้มาก อยากเห็นคำถามที่ตั้งให้ทั้ง 2 ข้อนี้ มีคำตอบ" รัฐมนตรีว่าการกระทรวง อว. กล่าว
วันจันทร์ที่ 30 มกราคม 2566
โฆษก สธ. เตือนอย่าหลงเชื่อเพจมิจฉาชีพใช้โลโก้กระทรวงฯ อ้างช่วยคนอยู่บ้านทำงานออนไลน์
โฆษกกระทรวงสาธารณสุข เตือนประชาชนอย่าหลงเชื่อกลุ่มมิจฉาชีพทำเพจเฟซบุ๊กใช้โลโก้กระทรวงสาธารณสุข โฆษณาชวนเชื่ออ้าง สธ.เปิดโอกาสให้คนเลี้ยงลูกอยู่บ้านทำงานออนไลน์ รายได้วันละหลายพัน ย้ำ สธ.ไม่มีการจ้างงานออนไลน์
โฆษกกระทรวงสาธารณสุข เตือนประชาชนอย่าหลงเชื่อกลุ่มมิจฉาชีพทำเพจเฟซบุ๊กใช้โลโก้กระทรวงสาธารณสุข โฆษณาชวนเชื่ออ้าง สธ.เปิดโอกาสให้คนเลี้ยงลูกอยู่บ้านทำงานออนไลน์ รายได้วันละหลายพัน ย้ำ สธ.ไม่มีการจ้างงานออนไลน์ หากพบขอให้แจ้งเบาะแสกับกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี เพื่อดำเนินการทางกฎหมายต่อไป
วันนี้ (30 มกราคม 2566) นพ.รุ่งเรือง กิจผาติ หัวหน้าที่ปรึกษาระดับกระทรวง (นพ.ทรงคุณวุฒิ 11) และโฆษกกระทรวงสาธารณสุข กล่าวว่า ขณะนี้มีกลุ่มมิจฉาชีพทำเพจเฟซบุ๊กแอบอ้างใช้โลโก้กระทรวงสาธารณสุขเพื่อสร้างความน่าเชื่อถือ โฆษณาหาคนทำงานออนไลน์ สร้างรายได้เสริม อ้างกระทรวงสาธารณสุขเปิดโอกาสให้คนท้องแม่ที่ต้องเลี้ยงลูกอยู่บ้านมีรายได้ เพียงกดถูกใจตัวอย่างภาพยนตร์หรือร้านค้าออนไลน์ โดยจะส่งลิงก์ให้แอดไลน์พร้อมตัวอย่างให้ทดลองทำงาน ขอเตือนว่าอย่าหลงเชื่อเด็ดขาด อาจถูกหลอกให้เสียเงินได้ หากพบเพจลักษณะนี้ขอให้ประชาชนพิจารณาถึงความเป็นไปได้อย่างรอบคอบ และหากมีการอ้างอิงถึงหน่วยงานใดขอให้สอบถามกับหน่วยงานนั้นโดยตรง
“กระทรวงสาธารณสุข เป็นหน่วยงานราชการ ไม่มีการจ้างคนทำงานผ่านระบบออนไลน์ ประชาชนสามารถติดตามข้อมูลต่างๆ ได้ผ่านช่องทางออนไลน์ที่เป็นทางการ ได้แก่ เว็บไซต์กระทรวงสาธารณสุขwww.moph.go.th หรือเพจเฟซบุ๊กกระทรวงสาธารณสุข และหากพบช่องทางออนไลน์ที่มีการกระทำลักษณะดังกล่าว ขอให้เก็บหลักฐานการติดต่อพูดคุยกับมิจฉาชีพ และแจ้งเบาะแสที่ เว็บไซต์กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี เพื่อให้เจ้าหน้าที่ตำรวจดำเนินการกับกลุ่มมิจฉาชีพตามกฎหมาย และแจ้งเตือนไม่ให้ประชาชนหลงเชื่อหรือตกเป็นเหยื่อต่อไป” นพ.รุ่งเรืองกล่าว
****************************** 30 มกราคม 2566
วันจันทร์ที่ 30 มกราคม 2566
นายศักดิ์สยาม ชิดชอบ รัฐมนตรีว่าการกระทรวงกระทรวงคมนาคม ลงพื้นที่โครงการทางหลวงหมายเลข 2135
สาย อำเภอศรีเชียงใหม่ (ดอนใหญ่) - ผาแต้ม (หนามแท่ง) จังหวัดอุบลราชธานี เสริมสร้างศักยภาพโครงข่ายทางหลวง เชื่อมโยงแหล่งท่องเที่ยว
นายศักดิ์สยาม ชิดชอบ รัฐมนตรีว่าการกระทรวงคมนาคม ลงพื้นที่โครงการขอรับการจัดสรรงบประมาณการก่อสร้างประจำปี 2567 ทางหลวงหมายเลข 2135 สาย อำเภอศรีเชียงใหม่ (ดอนใหญ่) - ผาแต้ม (หนามแท่ง) กม. 35+000 และพบปะประชาชน เพื่อรับฟังความคิดเห็นและความต้องการเกี่ยวกับการพัฒนาเส้นทางคมนาคมและการขนส่ง พร้อมด้วย นางสุขสมรวย วันทนียกุล เลขานุการรัฐมนตรีว่าการกระทรวงคมนาคม นายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทนอธิบดีกรมเจ้าท่า นายจิรุตม์ วิศาลจิตร อธิบดีกรมการขนส่งทางบก รักษาราชการแทนรองปลัดกระทรวงคมนาคม นายสราวุธ ทรงศิวิไล อธิบดีกรมทางหลวง นายอภิรัฐ ไชยวงศ์น้อย อธิบดีกรมทางหลวงชนบท ร่วมลงพื้นที่ โดยมีหัวหน้าส่วนราชการในพื้นที่ ผู้นำท้องถิ่น ผู้แทนภาคเอกชน ประชาชนชาวอำเภอศรีเมืองใหม่ และอำเภอโขงเจียม จังหวัดอุบลราชธานี ร่วมให้การต้อนรับ ในวันศุกร์ที่ 27 มกราคม 2566
นายศักดิ์สยาม ชิดชอบ กล่าวว่า จากนโยบายของรัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ที่มีความมุ่งมั่นพัฒนาโครงข่ายคมนาคมขนส่งทั่วทั้งประเทศอย่างบูรณาการทั้งทางบก ราง น้ำ และอากาศ เพื่อขับเคลื่อนเศรษฐกิจของประเทศ สร้างความอยู่ดีกินดีให้กับประชาชน พร้อมสร้างความเชื่อมั่นในการเดินทางบนถนนที่อยู่ในความดูแลของกระทรวงคมนาคมให้มีความสะดวก รวดเร็ว และปลอดภัย ซึ่งกระทรวงคมนาคม โดยกรมทางหลวงได้ดำเนินการพัฒนาโครงสร้างพื้นฐานด้านทางหลวง รวมทั้งก่อสร้างและบำรุงรักษาทางหลวงให้มีโครงข่ายที่สมบูรณ์ ครอบคลุมในพื้นที่รับผิดชอบ และเชื่อมโยงกับทางหลวงอื่น ๆ เพื่อให้ประชาชนได้รับความสะดวก รวดเร็ว ปลอดภัยในการเดินทาง และมีคุณภาพชีวิตที่ดียิ่งขึ้น
สำหรับโครงการทางหลวงหมายเลข 2135 สาย อำเภอศรีเชียงใหม่ (ดอนใหญ่) - ผาแต้ม (หนามแท่ง) เป็นเส้นทางเพื่อการท่องเที่ยวในการเชื่อมต่ออำเภอศรีเมืองใหม่ไปยังอุทยานแห่งชาติผาแต้มปัจจุบันมีความชำรุดทรุดโทรม และไหล่ทางคับแคบ จึงมีความจำเป็นอย่างยิ่งในการบูรณะพร้อมขยายไหล่ทางและยกมาตรฐานชั้นทาง รวมทั้งติดตั้งอุปกรณ์เตือนและป้องกันจุดเสี่ยงอันตราย (Black spot) และทางแยกที่สำคัญ ระหว่าง กม.0+000 – 37+491 ระยะทาง 37.491 กิโลเมตร เพื่อความปลอดภัยและความสะดวกในการสัญจร เสริมสร้างศักยภาพให้เป็นโครงข่ายทางหลวงที่สามารถรองรับปริมาณการจราจรจากการท่องเที่ยว การขนส่งสินค้า และการเดินทางสัญจรระหว่างชุมชน เชื่อมโยง และสนับสนุนโครงข่ายสายหลัก ตลอดจนสนับสนุนเศรษฐกิจและการท่องเที่ยว
ในโอกาสนี้ รัฐมนตรีว่าการกระทรวงคมนาคมได้ลงพื้นที่ เพื่อรับฟังความคิดเห็นและความต้องการของประชาชน เกี่ยวกับการพัฒนาเส้นทางคมนาคมและการขนส่งสินค้าในพื้นที่อำเภอศรีเมืองใหม่ อำเภอโขงเจียม จังหวัดอุบลราชธานี และพื้นที่ใกล้เคียงด้วย
วันจันทร์ที่ 30 มกราคม 2566
โฆษกรัฐบาลเผย นายกฯ พอใจผลการดำเนินงาน “โครงการดูแลสุขภาพผู้ประกันตนเชิงรุกในสถานประกอบการ” เพื่อตรวจคัดกรองความเสี่ยงโรคของผู้ประกันตน นำร่อง 7 จังหวัด ดูแลสุขภาพแรงงาน
โฆษกรัฐบาลเผย นายกฯ พอใจผลการดำเนินงาน “โครงการดูแลสุขภาพผู้ประกันตนเชิงรุกในสถานประกอบการ” เพื่อตรวจคัดกรองความเสี่ยงโรคของผู้ประกันตน นำร่อง 7 จังหวัด ดูแลสุขภาพแรงงาน
วันนี้ 29ม.ค. 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบความสำเร็จของ ผลการดำเนินงานใน โครงการดูแลสุขภาพผู้ประกันตนเชิงรุกในสถานประกอบการ เห็นผลสำเร็จเอกชนชื่นชม
โฆษกประจำสำนักนายกรัฐมนตรี กล่าวเพิ่มเติมว่า โครงการดูแลสุขภาพผู้ประกันตนเชิงรุกในสถานประกอบการ เริ่มดำเนินการตั้งแต่วันที่ 9 -16 มกราคม 2566 โดยมีผู้ประกันตนเข้ารับบริการตรวจสุขภาพกับสถานพยาบาล ในสถานประกอบการในพื้นที่นำร่องพร้อมกัน 7 จังหวัด ได้แก่ นนทบุรี สมุทรปราการ ชลบุรี ปทุมธานี ระยอง พระนครศรีอยุธยา และสมุทรสาคร เป็นผู้ประกันตนคนไทย 7,104 คน และผู้ประกันตนชาวต่างชาติ 1,433 คน รวมทั้งสิ้น 8,537 คน โดยเป็นการตรวจคัดกรองสุขภาวะเบื้องต้น ลดความเสี่ยงด้านสุขภาวะ เนื่องจากพฤติกรรมการกิน และการใช้ชีวิตของคนในสังคมที่เปลี่ยนแปลงไปในปัจจุบัน
ทั้งนี้ ทางโครงการจึงเน้นตรวจคัดกรอง เพื่อค้นหาความเสี่ยงโรคไม่ติดต่อเรื้อรัง (NCDs) ได้แก่ ตรวจน้ำตาลในเลือด ตรวจไขมันในเส้นเลือด และใช้เทคโนโลยีเข้ามาให้บริการด้านการแพทย์ โดยจะเป็นโอกาสให้ผู้ประกันตนได้รับคำแนะนำ คำปรึกษา เพื่อการปรับเปลี่ยนพฤติกรรมของกลุ่มเสี่ยง ซึ่งผู้ประกันตนจะได้รับการตรวจสุขภาพเพื่อค้นหาโรค และเฝ้าระวังปัจจัยเสี่ยงจาก โรคที่เกี่ยวเนื่องกับการทำงาน และ โรคที่ไม่เกี่ยวเนื่องกับการทำงาน ซึ่งเมื่อตรวจพบเร็ว จะช่วยลดอัตราการเจ็บป่วยเรื้อรัง ช่วยลดค่าใช้จ่ายที่สูญเสียไปกับการรักษาพยาบาล และสามารถลดจำนวนวันลางาน ทำให้อาการร้ายแรง พิการและเสียชีวิตน้อยลง ลดค่าใช้จ่ายที่สูญเสียไปกับการรักษาพยาบาล และ ลดจำนวนวันลางานที่เกิดจากอาการป่วยได้
“นายกรัฐมนตรีให้ความสำคัญกับการมีสุขภาพที่ดีของประชาชนทุกคน ชื่นชมการทำงานของหน่วยงานที่เกี่ยวข้องที่ได้เดินหน้าตามแนวทางที่รัฐบาลกำหนด ดำเนินการส่งเสริมป้องกันให้ผู้ประกันตนมีสุขภาพที่ดี ซึ่งโครงการดูแลสุขภาพผู้ประกันตนเชิงรุกในสถานประกอบการนี้ จะเป็นประโยชน์ต่อผู้ประกันตนทางด้านสุขภาวะ ให้ดูแลสุขภาพของตนเองมากขึ้น ทำให้แรงงานได้มีคุณภาพชีวิตที่ดี และ เป็นกำลังสำคัญในการขับเคลื่อนเศรษฐกิจของประเทศ ทั้งนี้ นายกรัฐมนตรีขอบคุณความร่วมมือของสถานประกอบการที่ให้ความสำคัญกับการดูแลสุขภาพที่ดีของผู้ประกันตน เพื่อเป็นหลักประกันความมั่นคงกับการทำงาน ในสถานที่ประกอบการ ให้สามารถเข้าถึงบริการของรัฐ ลดความเลื่อมล้ำทางสังคม และ สู่ความ มั่นคง มั่งคั่ง ยั่งยืน ในอนาคต” นายอนุชาฯ กล่าว
วันจันทร์ที่ 30 มกราคม 2566
30/01/2566
รองนายกฯ พล.อ.ประวิตรฯ คุมเข้มวิทยาศาสตร์การกีฬา ดึงบุคลากรที่ผ่านการอบรมด้านกีฬาเข้าสู่ระบบ เสริมความแข็งแกร่งยกระดับกีฬาไทยสู่เวทีโลก
รองนายกฯ พล.อ.ประวิตรฯ คุมเข้มวิทยาศาสตร์การกีฬา ดึงบุคลากรที่ผ่านการอบรมด้านกีฬาเข้าสู่ระบบ เสริมความแข็งแกร่งยกระดับกีฬาไทยสู่เวทีโลก
วันนี้ (วันที่ 30 มกราคม 2566) เวลา 10.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการบริหารกองทุนพัฒนากีฬาแห่งชาติ ผ่านระบบ VTC ณ ห้องประชุมมูลนิธิอนุรักษ์ป่ารอยต่อฯ รับทราบ การดำเนินงานกิจกรรมกีฬามวยไทย ร่วมกับสหพันธ์กีฬามวยไทย ที่ IOC ให้การรับรอง ในรายการ MUAYTHAI SOFTPOWER - MUAYTHAI FESTIVAL 2022
โดย การประชุมพิจารณาและให้ความเห็นชอบแผนงานที่สำคัญ ประกอบด้วย การส่งเสริมกิจกรรมและเครื่องมือวิทยาศาสตร์การกีฬา การจัดการแข่งขันกีฬาอาชีพ เพื่อสร้างมูลค่าทางเศรษฐกิจ การพัฒนาบุคลากรกีฬาสู่ความเป็นเลิศ การสร้างกระแสกีฬาจากการแข่งขันกีฬา และการกำกับดูแลกีฬามวยให้ปฏิบัติตามกฎหมาย โดยเฉพาะการควบคุมดูแล การพัฒนาและมาตรฐาน การจัดกิจกรรมและการแข่งขัน รวมทั้งการเผยแพร่และอนุรักษ์มวยไทย
ทั้งนี้ พล.อ.ประวิตร วงษ์สุวรรณ กำชับ การกีฬาแห่งประเทศไทย ต้องดึงบุคลากรที่ผ่านการอบรมและพัฒนาด้านกีฬา จำนวนมากกว่า 20,000 คน เข้าสู่ระบบมากกว่าที่เป็นอยู่ ควบคู่กับการใช้วิทยาศาสตร์การกีฬา เพื่อเสริมสร้างยกระดับพัฒนาการกีฬาของไทยทุกประเภทให้แข็งแกร่งขึ้นอย่างจริงจัง โดยเฉพาะ มวยไทยสู่เวทีโลก ที่กำลังได้รับความนิยมอย่างมากและเป็นซอฟพาวเวอร์ที่สำคัญของไทย พร้อมเน้นย้ำ การเบิกจ่ายงบประมาณกองทุนและการดำเนินงาน ให้เป็นไปตามแผนงานและกรอบขั้นตอนที่กำหนด โดยต้องทำความเข้าใจกับสมาคมและหน่วยงานด้านกีฬาต่างๆร่วมกันอย่างใกล้ชิด เพื่อมิให้เกิดความล่าช้า สำหรับการสร้างมูลค่าทางเศรษฐกิจด้านการกีฬาในภาพรวม ขอให้ผู้จัดการการแข่งขัน ชี้แจงมูลค่าทางเศรษฐกิจของแต่ละรายการกีฬาและชี้แจงสิทธิประโยชน์ที่ทางกองทุนจะได้รับในคราวเดียวกัน
วันจันทร์ที่ 30 มกราคม 2566
“อลงกรณ์”ลุยโรงงานต่างด้าวอิทธิพลสั่งลงดาบซ้ำมอบกรมชลประทานดำเนินคดี
“อลงกรณ์”ลุยโรงงานต่างด้าวอิทธิพลสั่งลงดาบซ้ำมอบกรมชลประทานดำเนินคดี พร้อมชื่นชมผู้ว่าเพชรฯสนธิกำลังปิดโรงงานลักลอบปล่อยน้ำเสียลงคลองชลประทานก่อมลพิษกลิ่นเหม็นเน่าสร้างความเดือดร้อนชุมชน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์เปิดเผยวันนี้(30 ม.ค.)ว่าได้มอบหมายให้กรมชลประทานพิจารณาแจ้งความดำเนินคดีโรงงานต่างด้าวอิทธิพลที่ลักลอบปล่อยน้ำเสียลงคลองชลประทานที่บ้านนาขลู่หมู่1ต.นาพันสาม อ.เมือง จ.เพชรบุรีซึ่งเข้าข่ายการกระทำผิดต่อพระราชบัญญัติการชลประทานหลวง ที่บัญญัติ “ห้ามมิให้ผู้ใดปล่อยน้ำซึ่งทำให้เกิดเป็นพิษแก่น้ำตามธรรมชาติหรือสารเคมีเป็นพิษลงในทางน้ำชลประทานจนอาจทำให้น้ำในคลองชลประทานเป็นอันตรายแก่เกษตรกรรม การบริโภค อุปโภคหรือสุขภาพอนามัยของประชาชน”พร้อมกับให้โครงการส่งน้ำและบำรุงรักษาเพชรบุรีขุดลอกตะกอนน้ำเสียออกจากคลองเพื่อไม่ให้น้ำเสียที่ขังในคลองส่งกลิ่นเหม็นในบริเวณชุมชนใกล้เคียง
นายอลงกรณ์กล่าวว่า ก่อนหน้านี้เมื่อวันที่17 มกราคมที่ผ่านมาได้รับการร้องเรียนจากผู้ใหญ่บ้านสมาชิกสภาองค์การบริหารส่วนตำบลและประชาชน หมู่1ต.นาพันสามระหว่างลงพื้นที่ขับเคลื่อนโครงการเกษตรกรรมยั่งยืน ที่ศูนย์จัดการดินปุ๋ยชุมชน ต.นาพันสาม อ.เมืองจ.เพชรบุรี กรณีที่มีโรงงานทำขนมลักลอบปล่อยน้ำเสียลงคลองชลประทานส่งกลิ่นเหม็นรุนแรงมาเป็นเวลานานสร้างความเดือนร้อนให้กับประชาชนและชุมชนโดยรอบตนจึงเดินทางไปตรวจสอบพบว่า มีการลักลอบปล่อยน้ำเสียจากโรงงานทำขนมหวานลงคลองชลประทาน 3 ขวา 1 ซ้าย สายใหญ่ 3 เป็นระยะทางยาวนับร้อยเมตรส่งกลิ่นเน่าเหม็นรุนแรงและเมื่อเข้าไปตรวจสอบภายในโรงงานพบว่ามีสายยางวางจากบ่อพาดข้ามกำแพงโรงงานปล่อยลงคลองส่งน้ำของชลประทานนอกจากนี้ยังพบคนงานเป็นต่างด้าวหลายรายจึงได้ติดต่อให้เจ้าของมาพบซึ่งได้รับแจ้งว่าไม่อยู่ แต่พบว่ามีหญิงชาวกัมพูชาแจ้งว่าเป็นภรรยาเจ้าของจึงสอบถามว่าทำไมถึงลักลอบปล่อยน้ำเสียลงคลองส่งน้ำของชลประทานซึ่งเป็นการกระทำที่ผิดกฎหมายหญิงชาวกัมพูชาให้เหตุผลว่าพยายามแก้ไขแต่ทำไม่ได้ ตนจึงแจ้งว่าถ้าแก้ไขไม่ได้ก็ต้องปิดโรงงานและจะดำเนินคดีพร้อมกับได้โทรศัพท์แจ้งให้นายณัฏฐชัย นำพูลสุขสันติ์ ผู้ว่าราชการจังหวัดเพชรบุรีและนายสันต์ จรเจริญ ผู้อำนวยโครงการส่งน้ำและบำรุงรักษาเพชรบุรี(ผคบ.เพชรบุรี)รับทราบเพื่อดำเนินคดีต่อไป
ต่อมาวันรุ่งขึ้นผู้ว่าราชการจังหวัดเพชรบุรีสั่งการให้นายอำเภอเมือง พร้อมด้วยเจ้าหน้าที่ตำรวจและหน่วยงานที่เกี่ยวข้องตรวจสอบโรงงานและให้ผู้กระทำผิดเซ็นหนังสือยินยอมปิดกิจการกับทางตำรวจไว้เป็นหลักฐานทั้งนี้ยังพบว่าลูกจ้างที่ทำขนมหวานเป็นแรงงานต่างด้าว ทางเจ้าหน้าที่ตำรวจจึงจับกุมตัวไปทั้งหมด
“ชาวบ้านบ้านนาขลู่บอกว่าโรงงานนี้ก่อความเดือดร้อนมานานมีหลายคณะมาตรวจสอบแล้วก็ทำอะไรไม่ได้ โดยชาวบ้านระบุว่าโรงงานนี้มีผู้มีอิทธิพลท้องถิ่นหนุนหลัง เชื่อว่าเจ้าหน้าที่ตำรวจและหน่วยงานที่รับผิดชอบคดีจะสืบสวนขยายผลหาผู้กระทำผิดต่อไปการประกอบการทุกชนิดจะต้องไม่ส่งผลกระทบต่อคุณภาพสิ่งแวดล้อมและสร้างความเดือดร้อนให้กับชุมชนและประชาชน โดยเฉพาะการลักลอบปล่อยน้ำเสียลงคลองชลประทานมีความผิดตามกฎหมายทั้งจำและปรับ จึงขอความร่วมมือทุกฝ่ายช่วยกันดูแลสิ่งแวดล้อมเพื่อคุณภาพชีวิตที่ดีของประชาชน ขอขอบคุณท่านผู้ว่าราชการจังหวัดเพชรบุรี ท่านผู้บังคับการตำรวจภูธรจังหวัดเพชรบุรีและหน่วยงานอื่นๆโดยเฉพาะผู้ใหญ่บ้านและสมาชิกอบต.หมู่1บ้านนาขลู่ที่ร่วมดำเนินการจัดการปัญหานี้อย่างรวดเร็ว”นายอลงกรณ์กล่าวในที่สุด.
วันจันทร์ที่ 30 มกราคม 2566
30/01/2566
“กรุงไทย” หนุนคนไทยออมเงินต่อเนื่อง ออกเงินฝากประจำพิเศษ 18 เดือน ดอกเบี้ยสูง 1.5% ต่อปี
“ธนาคารกรุงไทย” เดินหน้าส่งเสริมคนไทยออมเงิน เพิ่มรายได้ในช่วงภาวะค่าครองชีพสูง สร้างความมั่นคงทางการเงินอย่างยั่งยืน ออกเงินฝากประจำพิเศษ 18 เดือน อัตราดอกเบี้ยสูงถึง 1.5% ต่อปี รับฝากขั้นต่ำ 50,000 บาท เปิดรับฝากถึงวันที่ 28 กุมภาพันธ์ 2566
ธนาคารกรุงไทย ในฐานะธนาคารพาณิชย์ชั้นนำของประเทศ ตระหนักถึงความสำคัญในการออม เพื่อยกระดับชีวิตความเป็นอยู่ของคนไทยให้ดีขึ้นทุกวัน รวมทั้งขับเคลื่อนการพัฒนาเศรษฐกิจและสังคมสู่ความยั่งยืน โดยมุ่งมั่นพัฒนาผลิตภัณฑ์และบริการทางการเงิน เพื่อตอบโจทย์ลูกค้าทุกกลุ่มในทุกมิติ สอดคล้องกับวิสัยทัศน์ “กรุงไทย เคียงข้างไทย สู่ความยั่งยืน” ล่าสุด ออกผลิตภัณฑ์ เงินฝากประจำพิเศษ 18 เดือน อัตราดอกเบี้ยคงที่เฉลี่ย 1.5% ต่อปี จ่ายดอกเบี้ยทุกเดือน เพื่อสนับสนุนคนไทยมีวินัยในการออม เสริมสร้างความมั่นคงทางการเงินในอนาคต อีกทั้งช่วยเพิ่มรายได้ให้กับผู้ฝากเงิน ในภาวะที่ค่าครองชีพอยู่ในระดับสูง นอกจากนี้ ยังเป็นการเพิ่มทางเลือกการออมและการลงทุนให้กับผู้ลงทุนที่ต้องการลงทุนในสินทรัพย์ที่มั่นคง ได้รับผลตอบแทนสม่ำเสมอ
เงินฝากประจำพิเศษ 18 เดือน สำหรับบุคคลธรรมดาสัญชาติไทย นิติบุคคลไม่แสวงหากำไร มูลนิธิ วัด เงินศาสนสมบัติกลาง ศาล ศาลเจ้า สำนักปฏิบัติธรรม โบสถ์ มัสยิด สถานศึกษาของเอกชน สถานศึกษาของรัฐ ราชการ องค์กรสาธารณกุศลต่าง ๆ เปิดบัญชีขั้นต่ำ 50,000 บาท รับฝากทุกสาขาถึงวันที่ 28 กุมภาพันธ์ 2566 สำหรับข้อมูลเพิ่มเติม ติดต่อสอบถามได้ที่สาขาธนาคารทั่วประเทศ หรือ Krungthai Contact Center โทร. 02-111-1111
วันจันทร์ที่ 30 มกราคม 2566
รัฐมนตรีเกษตรฯ มุ่งผลักดันโครงการแปลงใหญ่ผักพังงาสู่ครัวอันดามัน
รัฐมนตรีเกษตรฯ มุ่งผลักดันโครงการแปลงใหญ่ผักพังงาสู่ครัวอันดามัน หวังเพิ่มช่องทางการตลาด เพิ่มอาชีพ และเพิ่มรายได้แก่เกษตรกรอย่างยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ตรวจเยี่ยมและติดตามการดำเนินงานโครงการระบบส่งเสริมเกษตรแบบแปลงใหญ่ แปลงใหญ่ผัก จังหวัดพังงา ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) หมู่ที่ 9 ตำบลโคกกลอย อำเภอตะกั่วทุ่ง จังหวัดพังงา ซึ่งโครงการดังกล่าว กระทรวงเกษตรฯ โดยกรมส่งเสริมการเกษตร ได้เข้าไปส่งเสริมเกษตรกรผู้ปลูกผักของจังหวัดพังงา ผ่านระบบส่งเสริมเกษตรแบบแปลงใหญ่ โดยให้สำนักงานเกษตรจังหวัดพังงา ในฐานะหน่วยงานหลักในการขับเคลื่อนโครงการระบบส่งเสริมเกษตรแบบแปลงใหญ่ ดำเนินการจัดตั้งกลุ่มแปลงใหญ่ผักจังหวัดพังงาขึ้น โดยขับเคลื่อนการทำงานร่วมกับเกษตรกรรุ่นใหม่ ดำเนินการจัดตั้งกลุ่มแปลงใหญ่ผัก จังหวัดพังงา เริ่มต้นในพื้นที่ 4 อำเภอต้นแบบ ได้แก่ อำเภอเมืองพังงา อำเภอทับปุด อำเภอตะกั่วป่า และอำเภอท้ายเหมือง หลังจากนั้นได้เกิดการขยายผลสู่อำเภอตะกั่วทุ่ง
ปัจจุบันแปลงใหญ่ผักจังหวัดพังงามีเกษตรกรที่สนใจเข้าร่วมแล้วจำนวน 5 กลุ่ม มีจำนวนสมาชิกรวม 169 ราย พื้นที่รวม 131 ไร่ 3 งาน ชนิดพืชหลักที่ปลูก เช่น ผักสลัด ผักกูด ผักบุ้ง ถั่วฝักยาว มะเขือ มะนาว บวบ กวางตุ้ง แตงกวา ชะอม ตะไคร้ ผักเหลียง เคล ผักยอด ข่า และกะเพรา เป็นต้น โดยได้ผ่านความเห็นชอบรับรองให้จัดตั้งเป็นกลุ่มแปลงใหญ่ผัก ประจำปีงบประมาณ พ.ศ. 2566 จากคณะกรรมการขับเคลื่อนงานด้านการเกษตรระดับจังหวัด (SCP) เมื่อวันที่ 29 พฤศจิกายน 2565 ประกอบด้วย กลุ่มแปลงใหญ่ผัก อำเภอเมืองพังงา มีสมาชิกจำนวน 33 ราย จำนวน 37 ไร่ กลุ่มแปลงใหญ่ผัก อำเภอทับปุด มีสมาชิกจำนวน 35 ราย จำนวน 40 ไร่ กลุ่มแปลงใหญ่ผัก อำเภอตะกั่วป่า มีสมาชิกจำนวน 30 ราย จำนวน 32 ไร่ กลุ่มแปลงใหญ่ผัก อำเภอท้ายเหมือง มีสมาชิกจำนวน 43 ราย จำนวน 14 ไร่ และ กลุ่มแปลงใหญ่ผัก อำเภอตะกั่วทุ่ง มีสมาชิกจำนวน 30 ราย จำนวน 10 ไร่
ทั้งนี้ จังหวัดพังงามีกลุ่มเกษตรกรเข้าร่วมโครงการระบบส่งเสริมเกษตรแบบแปลงใหญ่ จำนวนทั้งสิ้น 61 แปลง แบ่งเป็น ด้านพืช จำนวน 54 แปลง ปศุสัตว์ จำนวน 6 แปลง และด้านประมง จำนวน 1 แปลง ซึ่งทุกแปลงยังคงดำเนินการตามวัตถุประสงค์และเป้าหมายของโครงการคือ เกษตรกรมีการรวมกลุ่มและบริหารจัดการร่วมกัน ทำให้เกิดการรวมกันผลิตและรวมกันจำหน่ายโดยมีตลาดรองรับที่แน่นอน และเกษตรกรสามารถลดต้นทุนการผลิต มีผลผลิตต่อหน่วยเพิ่มขึ้น รวมทั้งผลผลิตมีคุณภาพได้มาตรฐาน โดยมีนักส่งเสริมการเกษตรอยู่เคียงข้างเสมอ
สำหรับศูนย์เรียนรู้การเพิ่มประสิทธิภาพการผลิตสินค้าเกษตรอำเภอตะกั่วทุ่งแห่งนี้ เป็นหนึ่งในศูนย์เรียนรู้การเพิ่มประสิทธิภาพการผลิตสินค้าเกษตรหลักทั้ง 8 แห่งของจังหวัดพังงา ที่จัดตั้งขึ้นเพื่อเป็นแหล่งเรียนรู้ด้านการเกษตรของชุมชน สำหรับแก้ไขปัญหาด้านการเกษตร ตอบสนองความต้องการด้านการเกษตรของชุมชน ถือเป็นศูนย์ที่มีจุดเด่นในเรื่องการจัดการฟาร์มด้วยระบบอัจฉริยะ สามารถให้เกษตรกรมาเรียนรู้และฝึกปฏิบัติได้ โดยสินค้าทางการเกษตรของ ศพก. อำเภอตะกั่วทุ่ง เช่น เมล่อน และผักปลอดภัย ได้รับเครื่องหมายรับรองมาตรฐานสินค้าเกษตรและอาหาร หรือ เครื่องหมายรับรอง “Q” จากสำนักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ ที่แสดงถึงความมีคุณภาพและความปลอดภัยของสินค้า รวมทั้งมีการนำนวัตกรรมและเทคโนโลยีทางการเกษตรมาใช้ ซึ่งมีบทบาทสำคัญในการพัฒนาภาคการเกษตรให้ก้าวหน้าและลดผลกระทบด้านสิ่งแวดล้อม อีกทั้งยังสามารถต่อยอดเป็นแหล่งท่องเที่ยวเชิงเกษตรได้อีกด้วย
วันจันทร์ที่ 30 มกราคม 2566
ข่าวสารการลงพื้นที่ตรวจราชการ จังหวัดสิงห์บุรี
6 มกราคม 2566
นายกฯ ตรวจเยี่ยมความคืบหน้า พนังกั้นน้ำโครงการก่อสร้างระบบป้องกันน้ำท่วมพื้นที่ชุมชนน้ำตาล ระยะที่ 2 ริมแม่น้าเจ้าพระยา อ.อินทร์บุรี จ.สิงห์บุรี กำชับเร่งดำเนินการให้แล้วเสร็จตามแผนงานที่วางไว้โดยเร็ว เพื่อบรรเทาปัญหาอุทกภัยในพื้นที่ชุมชนน้ำตาล
นายกฯ เปิดกิจกรรม ข้าวรักษ์โลก BCG Model (นาปรัง) จ.สิงห์บุรี ต่อยอดความสำเร็จตามนโยบายรัฐบาลส่งเสริมให้ชาวนาและเกษตรกรไทยมีคุณภาพชีวิตที่ดีมากยิ่งขึ้น พร้อมเดินหน้าโครงการข้าวรักษ์โลก BCG Model (นาปรัง) ในพื้นที่เป้าหมาย 10 จังหวัดต่อไป
วันจันทร์ที่ 30 มกราคม 2566
30/01/2566
ชาวใต้แห่ร่วมงานมหกรรมร่วมใจแก้หนี้ สงขลา คึกคัก คาด รวมจัด 5 ครั้ง มียอดลงทะเบียนแก้หนี้ 5 แสนราย
บรรยากาศการจัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 5 จ.สงขลา วันแรกสุดคึกคัก คาดการจัดงาน 5 ครั้ง มียอดลงทะเบียนแก้ไขหนี้ประมาณ 5 แสนราย
บรรยากาศการจัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 5 จ.สงขลา วันแรกสุดคึกคัก เจ้าภาพ 4 ราย ทั้ง EXIM BANK, SME D Bank, ไอแบงก์ และ บสย. สุดปลื้ม ลูกค้าและลูกหนี้ชาวใต้แห่ร่วมงาน คาดการจัดงาน 5 ครั้ง มียอดลงทะเบียนแก้ไขหนี้ประมาณ 5 แสนราย
นายอาคม เติมพิทยาไพสิฐ รัฐมนตรีว่าการกระทรวงการคลัง ในฐานะปะธานในพิธีเปิดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 5 จ.สงขลา กล่าวว่า การจัดงานมหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน สัญจรภาคใต้ ที่จังหวัดสงขลา ถือเป็นการจัดงานต่อเนื่องเป็นครั้งที่ 5 เพื่อช่วยเหลือและส่งเสริมการแก้ไขปัญหาหนี้อย่างยั่งยืน และเปิดโอกาสให้ประชาชนและผู้ประกอบการสามารถเข้าถึงความช่วยเหลือของภาครัฐอย่างเป็นรูปธรรม ตามนโยบายของรัฐบาลที่กำหนดให้ ปี 2565 เป็นปีแห่งการแก้ไขปัญหาหนี้ครัวเรือน ซึ่งรัฐบาลที่นำโดย พล.อ.ประยุทธ์ จันทร์โอชา นายกรัฐมนตรี ได้ตระหนักถึงปัญหาหนี้ของภาคประชาชน จึงได้กำหนดให้การแก้ไขหนี้เป็นวาระแห่งชาติ
ทั้งนี้ ในช่วง 2 ปีที่ผ่านมา ปัญหาโควิด ปัญหาความขัดแย้งในยุโรป ส่งผลต่อต้นทุนพลังงาน ต้นทุนการเงิน พุ่งสูงขึ้น นำมาซึ่งปัญหาเงินเฟ้อ ต้นทุนดอกเบี้ยสูง ทำให้เกิดหนี้ครัวเรือน และหนี้ภาคประชาชนพุ่งสูงขึ้นถึง 89% รัฐบาลจึงให้ความสำคัญกับการแก้ไขปัญหาหนี้ และกำหนดให้เป็น “วาระแห่งชาติ” และเป็นภารกิจของกระทรวงการคลัง และสถาบันการเงินของรัฐ ที่มีส่วนร่วมในการแก้ไขปัญหาหนี้ โดยมีทั้งสถาบันการเงินของรัฐทั้ง 7 แห่ง และธนาคารพาณิชย์ ซึ่งมีข้อตกลงที่จะร่วมมือกันแก้ไขหนี้ ประนอมหนี้ ให้ประชาชนหลุดพ้นจากกับดักหนี้
สำหรับการจัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” เป็นความร่วมมือระหว่างกระทรวงการคลัง ธนาคารแห่งประเทศไทย และสมาคมสถาบันการเงินของรัฐ จัดขึ้นตั้งแต่ปีที่ 2565 ที่ผ่านมา จำนวน 5 ครั้งที่ กรุงเทพฯ, ขอนแก่น, เชียงใหม่ ชลบุรี และครั้งสุดท้ายที่จังหวัดสงขลา โดยการจัดงานในครั้งนี้ เป็นความร่วมมือของ 4 สถาบันการเงิน ประกอบด้วย ธนาคารเพื่อการส่งออกและนำเข้าแห่งประเทศไทย (EXIM BANK) ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) ธนาคารอิสลามแห่งประเทศไทย (ไอแบงก์) และบรรษัทประกันสินเชื่ออุตสาหกรรมขนาดย่อม (บสย.) คาดว่ารวมทั้ง 5 ครั้งของการจัดงานจะมีผู้มาลงทะเบียนแก้หนี้ประมาณ 5 แสนราย ยอดหนี้ราว 2-3 หมื่นล้านบาท
งาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 5 จัดขึ้นระหว่างวันที่ 27-29 มกราคม 2566 ณ ศูนย์ประชุมนานาชาติฉลองสิริราชสมบัติครบ 60 ปี มหาวิทยาลัยสงขลานครินทร์ อ.หาดใหญ่ จ.สงขลา ผู้ที่สนใจสามารถลงทะเบียนเข้าร่วมงานมหกรรมผ่านระบบของธนาคารแห่งประเทศไทยได้ที่ https://ln15.gsb.or.th/WEB-DEBT/ หรือเข้าร่วมปรึกษาภายในงานได้ตลอดทั้ง 3 วัน
วันจันทร์ที่ 30 มกราคม 2566
30/01/2566
กองทัพอากาศ ชี้แจงกรณีค่าใช้จ่ายการจัดทำแอปพลิเคชัน “NAPA” ราคาสูงถึง 40 ล้านบาท
โฆษกกองทัพอากาศ ชี้แจง ค่าใช้จ่ายในการจัดทำแอปพลิเคชัน “NAPA” มีความสมเหตุสมผล มีการออกแบบเฉพาะให้รองรับรูปแบบการทำงานของกองทัพอากาศ เน้นความมั่นคงปลอดภัยไซเบอร์สูงสุด
ตามที่มีผู้ตั้งข้อสังเกตถึงการจัดทำแอปพลิเคชัน NAPA (นภา) ของกองทัพอากาศ ว่ามีค่าใช้จ่ายมากเกินไปเมื่อเทียบกับคุณสมบัติที่ได้รับ โดยระบุว่ามีรูปแบบการทำงานไม่ต่างจากเว็บไซต์ และรองรับระบบปฏิบัติการ Android ได้เท่านั้น
วันที่ 29 มกราคม 2566 พล.อ.ต.ประภาส สอนใจดี โฆษกกองทัพอากาศ ตรวจสอบข้อมูลกับหน่วยเกี่ยวข้องแล้ว สรุปสาระสำคัญ ดังนี้
กองทัพอากาศได้จัดทำแอปพลิเคชัน NAPA ขึ้น เนื่องจากการแพร่ระบาดของ COVID-19 ในห้วงที่ผ่านมา ส่งผลกระทบต่อการใช้ชีวิตและการทำงานของข้าราชการและประชาชนโดยทั่วไปเป็นอย่างมาก กองทัพอากาศตระหนักถึงผลกระทบที่เกิดขึ้น จึงได้พัฒนาขีดความสามารถระบบออนไลน์ของกองทัพอากาศ ให้มีเครื่องมือเพื่อเพิ่มประสิทธิภาพรองรับรูปแบบการใช้ชีวิตและการทำงานวิถีใหม่ โดยได้พัฒนาแอปพลิเคชันที่มีชื่อว่า NAPA ซึ่งมีแนวคิดในการออกแบบที่สำคัญ 4 ด้าน ประกอบด้วย
- Modernization มีความทันสมัย สอดรับกับการเปลี่ยนผ่านเข้าสู่การทำงานในยุคดิจิทัล ซึ่งเป็นส่วนหนึ่งของยุทธศาสตร์กองทัพอากาศ
- Customization การออกแบบเฉพาะเพื่ออำนวยความสะดวกและรองรับรูปแบบการทำงานของกองทัพอากาศ
- Usable Security การรักษาความปลอดภัยข้อมูล แต่คงไว้ซึ่งความง่ายในการใช้งาน
- Next Normal รูปแบบการใช้ชีวิตและการทำงานวิถีใหม่ ที่สอดรับกับสภาวะแวดล้อมในปัจจุบัน
ทั้งนี้ กองทัพอากาศได้ดำเนินการตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.2560 ซึ่งกำหนดวิธีการซื้อหรือจ้างโดย “วิธีคัดเลือก” มีผู้ยื่นซองเมื่อวันที่ 5 พฤษภาคม 2565 และประกาศบริษัทผู้ชนะแล้ว โดยไม่มีผู้อุทธรณ์ จากนั้นได้มีการลงนามสัญญาฯ เมื่อวันที่ 24 มิถุนายน 2565 และตรวจรับงานเรียบร้อยตามสัญญา เมื่อวันที่ 30 พฤศจิกายน 2565
แอปพลิเคชัน Napa เป็น Application ที่สามารถใช้งานบนโทรศัพท์มือถือทั้งระบบ IOS และ Android, Tablet รวมถึงคอมพิวเตอร์ โดยมีรูปแบบการทำงานสำคัญ อาทิ
1. Secure Meeting และ 2.Secure Chat ถูกออกแบบให้รองรับการประชุมออนไลน์และการสนทนา โดยสามารถเชิญประชุมออนไลน์และสร้างกลุ่มสนทนาอัตโนมัติในการประชุมนั้นได้ อีกทั้งยังสร้างกลุ่มสนทนาอัตโนมัติสำหรับหน่วยงานในระดับต่าง ๆ การออกแบบยังอยู่บนพื้นฐานการรักษาความปลอดภัยข้อมูลโดยใช้การเข้ารหัส นอกจากนี้ ยังสนับสนุนการเรียนการสอนออนไลน์ที่มีความสำคัญยิ่งในปัจจุบัน
2. Flash Command เป็นกลไกในการส่งข้อความหรือสั่งการอย่างเร่งด่วนของผู้บัญชาการทหารอากาศไปยังข้าราชการกองทัพอากาศทุกคน หรือกลุ่มผู้ใต้บังคับบัญชาตามที่ได้จัดตั้งขึ้น
กองทัพอากาศมุ่งมั่นพัฒนา ยกระดับสู่ “กองทัพอากาศคุณภาพ” สร้างระบบสวัสดิการที่มีคุณภาพและ ยกระดับการใช้ชีวิตของข้าราชการ โดยพัฒนา Napa Application เพื่อให้รองรับรูปแบบการทำงานวิถีใหม่และการใช้ชีวิตในยุคดิจิทัลอย่างเต็มรูปแบบ อีกทั้งจะเป็นพื้นฐานการพัฒนารูปแบบการทำงานสู่อนาคต เพื่อให้ข้าราชการกองทัพอากาศสามารถทำงานได้อย่างเต็มศักยภาพในการพัฒนากองทัพอากาศและประเทศชาติสืบไป
วันจันทร์ที่ 30 มกราคม 2566
จังหวัดนครสวรรค์ และจังหวัดพิจิตร
30 มกราคม 2566
นายกรัฐมนตรีลงพื้นที่นครสวรรค์ ตรวจติดตามการบริหารจัดการน้ำ “สี่แควโมเดล” ดีใจเห็นรอยยิ้มประชาชน ยืนยันตลอดเวลาทำงานเพื่อประชาชนและประเทศชาติ ไม่ต้องการทิ้งภาระให้คนรุ่นหลัง
นายกฯ ติดตามการขับเคลื่อนระบบบริหารจัดการข้อมูล การพัฒนาคนแบบชี้เป้าในระดับพื้นที่ จ.นครสวรรค์ ย้ำรัฐบาลมุุ่งมั่นแก้ไขปัญหาความยากจนอย่างเป็นระบบ
วันจันทร์ที่ 30 มกราคม 2566
30/01/2566
นายกรัฐมนตรีตรวจติดตาม การพัฒนาความมั่นคงด้านการพัฒนาคุณภาพชีวิต โรงพยาบาลบรรพตพิสัย จ.นครสวรรค์ ย้ำความปลอดภัยผู้ป่วยเป็นสำคัญ
นายกรัฐมนตรีตรวจติดตาม การพัฒนาความมั่นคงด้านการพัฒนาคุณภาพชีวิต โรงพยาบาลบรรพตพิสัย จ.นครสวรรค์ ย้ำความปลอดภัยผู้ป่วยเป็นสำคัญ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยว่า วันนี้ (30 มกราคม 2566) เวลา 13.10 น. ณ โรงพยาบาลบรรพตพิสัย ตำบลเจริญผล อำเภอบรรพตพิสัย จังหวัดนครสวรรค์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ตรวจติดตามการพัฒนาความมั่นคงด้านการพัฒนาคุณภาพชีวิตโรงพยาบาลบรรพตพิสัย ซึ่งรัฐบาลได้สนับสนุนงบประมาณก่อสร้างในปี 2564 แล้วเสร็จในปี 2565 ปัจจุบันอยู่ระหว่างการติดตั้งงานระบบเชื่อมโยงทางสารสนเทศ และการติดตั้งอุปกรณ์การแพทย์บางส่วน คาดว่าจะสามารถเปิดใช้ได้ประมาณปลายเดือนกุมภาพันธ์ 2566 สำหรับอาคารอุบัติเหตุฉุกเฉิน เป็นอาคาร 2 ชั้น พื้นที่ใช้สอย 2,020 ตารางเมตร ประกอบด้วยห้องฟื้นคืนชีพ สามารถรองรับการทำหัตถการชั้นสูงได้ 2 เตียง ห้องสังเกตอาการจำนวน 6 เตียง โถงตรวจอาการฉุกเฉินจำนวน 4 เตียง ห้องตรวจภายใน ห้องตรวจโรค ห้องล้างตัว ห้องเอ็กซเรย์ และห้องประชุม
นายกรัฐมนตรีกำชับให้บูรณาการการรักษาพยาบาล เน้นย้ำให้ความสำคัญเรื่องความปลอดภัยของผู้ป่วย โดยเฉพาะปัญหาเรื่องยาเสพติด ขอให้ทำงานร่วมกับกระทรวงมหาดไทย และส่วนท้องถิ่นในการจัดทำข้อมูลผู้ป่วย และการเข้าถึงกลุ่มเป้าหมายได้โดยตรง พร้อมกันนี้ นายกรัฐมนตรีได้ทักทายให้กำลังใจเจ้าหน้าที่สาธารณสุข ก่อนจะเดินทางไปราชการต่อ ณ จังหวัดพิจิตร
วันจันทร์ที่ 30 มกราคม 2566
ข่าวสารการลงพื้นที่ตรวจราชการ จังหวัดราชบุรี
19 มกราคม 2566
นายกฯ ตรวจเยี่ยมการพัฒนาเศรษฐกิจชุมชุน จ.ราชบุรี ชูวิถีท่องเที่ยวอิงประวัติศาสตร์ มุ่งส่งเสริมอัตลักษณ์และเสน่ห์ เป็นมรดกทางวัฒนธรรม เพื่อการพัฒนาในทุกมิติ
นายกฯ เปิดเทศกาลตรุษจีน จ.ราชบุรี “สิริมงคล รุ่งเรือง โชคดี ปีกระต่าย” กระตุ้นการท่องเที่ยวไทย ชูวิถีชีวิต วัฒนธรรม ประวัติศาสตร์สองแผ่นดิน เชิญชวนประชาชน-นักท่องเที่ยวร่วมกิจกรรมเฉลิมฉลองเทศกาลตรุษจีน อวยพรให้ชาวไทยเชื้อสายจีนสุขสมหวังร่ำรวยตลอดปี
วันจันทร์ที่ 30 มกราคม 2566
​รองปลัด กษ. เป็นประธานการประชุมหารือแนวทางการสำรวจโรคใบด่างมันสำปะหลัง
​รองปลัด กษ. เป็นประธานการประชุมหารือแนวทางการสำรวจโรคใบด่างมันสำปะหลัง
นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมหารือแนวทางการสำรวจโรคใบด่างมันสำปะหลัง ณ ห้องประชุมสำนักตรวจราชการ 1403 โดยมีเรื่องที่สำคัญในการประชุมคือ 1) สถานการณ์การระบาดของโรคใบด่างมันสำปะหลัง ในพื้นที่ 15 จังหวัด รวม 80,528 ไร่ คิดเป็นร้อยละ 0.952 ของพื้นที่เพาะปลูก โดยขอให้มีการทบทวนข้อมูลพื้นที่ระบาดในจังหวัดที่มีการระบาดสูงสุด 2 ลำดับแรก ได้แก่ จังหวัดนครราชสีมาและจังหวัดกาญจนบุรี 2) แนวทางการสำรวจโรคใบด่างมันสำปะหลังจากการหารือร่วมกับรัฐมนตรีว่าการกระทรวงเกษตรและสหกรณ์ เมื่อวันอังคารที่ 1 พฤศจิกายน 2565 โดยให้หน่วยงานที่เกี่ยวข้องรวบรวมข้อมูลพื้นที่ระบาด ผ่านระบบรายงาน report-ppsf.doae.go.th รวบรวม วิเคราะห์ สรุป และรายงานสถานการณ์ให้ผู้บริหารกระทรวงเกษตรและสหกรณ์ทราบ
3) ข้อเสนอแนะการจัดการแปลงปลูกมันสำปะหลัง จากที่ประชุม แบ่งเป็น 3 ระดับคือ
3.1) กรณีพื้นที่ไม่พบการระบาด (พื้นที่สีเขียว) : ตรวจแปลงสม่ำเสมอ ไม่นำต้นพันธุ์จากพื้นที่อื่นมาปลูก กำจัดแมลงหวี่ขาวยาสูบเพื่อเป็นแหล่งผลิตต้นพันธุ์สะอาด
3.2) กรณีพบการระบาดของโรคน้อย (พื้นที่สีเหลือง) : ตรวจแปลงสม่ำเสมอ เพื่อพบต้นเป็นโรคให้ถอนทำลายทันที เพื่อควบคุมการระบาดให้อยู่ในระดับต่ำ ห้ามนำต้นพันธุ์จากแหล่งนี้ไปปลูกที่อื่น แต่สามารถคัดเลือกต้นที่ไม่เป็นโรคมาปลูกในพื้นที่เดิมได้ หากหาต้นพันธุ์สะอาดจากแหล่งอื่นไม่ได้
3.3) กรณีพบการระบาดของโรคมาก (พื้นที่สีแดง) : ให้ตัดวงจรการแพร่ระบาดของโรคโดยกำจัดต้นมันสำปะหลังที่เป็นโรคในแปลงให้สิ้นซาก และพักแปลงปลูก 2-3 เดือน ที่สำคัญห้ามเคลื่อนย้ายท่อนพันธุ์ออกนอกพื้นที่
วันจันทร์ที่ 30 มกราคม 2566
อว.ชี้นักวิจัยซื้อผลงานแปะชื่อตีพิมพ์บทความวิจัยในวารสารวิชาการนานาชาติ ผิดจริยธรรมทางวิชาการอย่างร้ายแรง
อว.ชี้นักวิจัยซื้อผลงานแปะชื่อตีพิมพ์บทความวิจัยในวารสารวิชาการนานาชาติ ผิดจริยธรรมทางวิชาการอย่างร้ายแรง
เมื่อวันที่ 9 ม.ค. ศ.(พิเศษ) ดร.เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า ตามที่มีข่าวว่ามีนักวิจัยจำนวนหนึ่งได้ตีพิมพ์ผลงานทางวิชาการ ผ่านการซื้อผลงานเพื่อให้ตัวเองได้มีชื่ออยู่ในบทความวิจัยที่ตีพิมพ์ในวารสารวิชาการนานาชาติ ทางกระทรวง อว. จะดำเนินการตรวจสอบข้อเท็จจริงอย่างเร่งด่วนและติดตามอย่างใกล้ชิด เนื่องจากการกระทำดังกล่าวเป็นการผิดจริยธรรมทางวิชาการอย่างชัดเจน
"ขอขอบคุณนักวิชาการและสื่อมวลชนที่ห่วงใยและได้ให้ข้อมูลที่เป็นประโยชน์ต่อกระทรวง อว. ว่ามีกลไกที่เป็นช่องโหว่ในการตีพิมพ์ผลงานทางวิชาการโดยที่บุคคลที่มีชื่ออยู่ในบทความนั้นอาจไม่ได้เป็นผู้วิจัยในโครงการจริง เป็นเรื่องที่มหาวิทยาลัยต้องดำเนินการตรวจสอบอย่างเข้มงวดและจริงจัง หากพบว่าดำเนินการจริงต้องถือเป็นความผิดและลงโทษอย่างรวดเร็ว" รมว.อว. กล่าว
ด้าน ศ.ดร.นพ. สิริฤกษ์ ทรงศิวิไล ปลัดกระทรวง อว. กล่าวเพิ่มเติมว่า ตาม พ.ร.บ.การอุดมศึกษา พ.ศ.2562 มาตรา 70 ระบุว่า “ห้ามมิให้ผู้ใด จ้าง วาน ใช้ให้ผู้อื่นทำผลงานทางวิชาการเพื่อไปใช้ในการเสนอเป็นส่วนหนึ่งของการศึกษาในหลักสูตรการศึกษาระดับอุดมศึกษาหรือเพื่อใช้ในการทำผลงาน ซึ่งเป็นส่วนหนึ่งของการขอตำแหน่งทางวิชาการ หรือเสนอขอปรับปรุงการกำหนดตำแหน่ง การเลื่อนตำแหน่ง การเลื่อนวิทยฐานะหรือการให้ได้รับเงินเดือนหรือเงินอื่นในระดับที่สูงขึ้น ทั้งนี้ ไม่ว่าจะมีประโยชน์ตอบแทนหรือไม่ก็ตาม ห้ามมิให้ผู้ใดรับจ้างหรือรับดำเนินการตามวรรคหนึ่ง เพื่อให้ผู้อื่นนำผลงานนั้นไปใช้ประโยชน์ในการดำเนินการตามวรรคหนึ่ง เว้นแต่เป็นการช่วยเหลือโดยสุจริตตามสมควร โดยหากผู้ใดฝ่าฝืนจะต้องระวางโทษจำคุกไม่เกิน 3 ปี หรือปรับไม่เกิน 6 หมื่นบาท หรือทั้งจำทั้งปรับ” และยังมีประกาศเรื่อง มาตรฐานการวิจัย โดยสำนักงานการวิจัยแห่งชาติ (วช.) ระบุถึงมาตรฐานการเผยแพร่ผลงานวิจัยและผลงานทางวิชาการ รวมทั้งจริยธรรมนักวิจัยด้วย ดังนั้น การที่มีนักวิจัยได้ตีพิมพ์ผลงานทางวิชาการ ผ่านการซื้อผลงานเพื่อให้ตัวเองได้มีชื่ออยู่ในบทความวิจัยที่ตีพิมพ์ในวารสารวิชาการนานาชาติ จึงเป็นการผิดจริยธรรมทางวิชาการ ทั้งนี้ มหาวิทยาลัยและสถาบันวิจัยมีหน้าที่ในการเคร่งครัดดูแลให้บุคลากรดำเนินการให้ถูกต้องไม่ผิดหลักจริยธรรม และสำนักงานปลัดกระทรวง อว. โดยคณะกรรมการการอุดมศึกษา (กกอ.) คณะกรรมการข้าราชการพลเรือนในสถาบันอุดมศึกษา (กพอ) และคณะกรรมการมาตรฐานการอุดมศึกษา (กมอ.) จะต้องกำกับดูแลอย่างใกล้ชิด
ปลัดกระทรวง อว.กล่าวต่อว่า กระทรวง อว. ได้แจ้งย้ำไปยังที่ประชุมอธิการบดีของมหาวิทยาลัยทั้งรัฐและเอกชน และหน่วยงานวิจัยต่างๆ ให้ตรวจสอบข้อมูลของบุคลากรอย่างใกล้ชิด ตามแนวทางในการกำกับจริยธรรมการตีพิมพ์ผลงานวิจัย รวมทั้งการนำผลงานที่ผิดจริยธรรมมาขอตำแหน่งวิชาการ หากตรวจพบประเด็นใดให้ดำเนินการทันทีและป้องกันไม่ให้เกิดการกระทำในลักษณะนี้อีก
"กระทรวง อว. ได้จัดให้มีทีมงานส่วนกลางเข้าไปตรวจสอบข้อมูลในเชิงลึกแล้ว ขอขอบคุณท่านที่ได้ให้ข้อมูลมายังสำนักปลัดกระทรวง อว. (สป.อว.) และหากมีข้อมูลอะไรเพิ่มเติมสามารถแจ้งข้อมูลมายัง สป.อว. ได้ทันที" ปลัดกระทรวง อว. กล่าว
วันจันทร์ที่ 30 มกราคม 2566
วธ. เตรียมคัดเลือกสุดยอดชุมชนคุณธรรมฯ เที่ยวชุมชน ยลวิถี ปี 66 ต่อเนื่อง คาดรายได้สูงขึ้นหลายเท่าตัว พร้อมยกระดับผลิตภัณฑ์วัฒนธรรมไทย CPOT สร้างรายได้แก่ชุมชนและประเทศมากขึ้น
วธ. เตรียมคัดเลือกสุดยอดชุมชนคุณธรรมฯ เที่ยวชุมชน ยลวิถี ปี 66 ต่อเนื่อง คาดรายได้สูงขึ้นหลายเท่าตัว พร้อมยกระดับผลิตภัณฑ์วัฒนธรรมไทย CPOT สร้างรายได้แก่ชุมชนและประเทศมากขึ้น
วธ. เตรียมคัดเลือกสุดยอดชุมชนคุณธรรมฯ เที่ยวชุมชน ยลวิถี ปี 66 ต่อเนื่อง คาดรายได้สูงขึ้นหลายเท่าตัว พร้อมยกระดับผลิตภัณฑ์วัฒนธรรมไทย CPOT สร้างรายได้แก่ชุมชนและประเทศมากขึ้น
วันที่ 23 มกราคม 2566 ที่ผ่านมา นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมผู้บริหารสำนักงานปลัดกระทรวงวัฒนธรรม ครั้งที่ 1/2566 ณ ศูนย์ประชุมกระทรวงวัฒนธรรม ชั้น 8 อาคารวัฒนธรรมวิศิษฏ์ กระทรวงวัฒนธรรม และผ่านระบบ ZOOM ทั้งส่วนกลางและส่วนภูมิภาค โดยในที่ประชุม ปลัด วธ. ได้มอบนโยบายการไม่รับของขวัญและของกำนัลทุกชนิดจากการปฏิบัติหน้าที่ (No Gift Policy) ปี 2566 ให้กับข้าราชการ และเจ้าหน้าที่ของสำนักงานปลัดกระทรวงวัฒนธรรม (สป.วธ.) ทั้งส่วนกลางและส่วนภูมิภาค ได้รับทราบและถือปฏิบัติร่วมกัน ตามนโยบายของสป.วธ. ในการปฏิบัติราชการด้วยความโปร่งใส ไร้ผลประโยชน์ โดยเจ้าหน้าที่ของรัฐจะไม่เรียกรับหรือรับของตอบแทนหรือของกำนัลจากผู้ปฏิบัติหน้าที่ที่เกี่ยวข้อง มุ่งสร้างวัฒนธรรมองค์กรมีค่านิยมเรื่องสุจริต แสดงเจตนารมณ์ในการต่อต้านการทุจริตประพฤติมิชอบทุกรูปแบบ เสริมสร้างคุณธรรมจริยธรรมค่านิยมในองค์กร อีกทั้ง สป.วธ. มีศูนย์ปฏิบัติการต่อต้านการทุจริต (ศปท.) ที่มีการรณรงค์และดำเนินการสนับสนุนการต่อต้านการทุจริตผ่านโครงการกิจกรรมต่าง ๆ ตลอดมาอย่างต่อเนื่อง เพื่อให้บริหารจัดการองค์กรและการให้บริการประชาชนมีประสิทธิภาพ มีความโปร่งใส คุ้มค่า และมุ่งให้ประชาชนและประเทศได้รับประโยชน์อย่างสูงสุด
นางยุพา กล่าวว่า ในที่ประชุม ยังได้รับทราบในการที่ วธ. เปิดตัว 10 สุดยอดชุมชนคุณธรรมต้นแบบ “เที่ยวชุมชน ยลวิถี” มาตั้งแต่ประจำปี 2564 จากชุมชนคุณธรรมฯ น้อมนำหลักปรัชญาของเศรษฐกิจพอเพียง ขับเคลื่อนด้วยพลังบวร ที่มีศักยภาพและความพร้อมด้านการท่องเที่ยวในทุกมิติของจังหวัด ทำให้มีชุมชนที่ได้รับการคัดเลือก จากปี 2564 และ 2565 รวม 20 ชุมชน ซึ่งในปี 2564 สามารถทำรายได้กว่า 200 ล้านบาท เป็นที่รู้จักของผู้คนมากขึ้น ได้มีการเผยแพร่ในสื่อต่างๆ และคาดว่าจะมียอดนักท่องเที่ยวและรายได้เพิ่มเติมในปีต่อๆ ไปอีกมากในอนาคต ในการนี้ วธ. จึงเตรียมดำเนินโครงการอย่างต่อเนื่องและเตรียมคัดเลือกสุดยอดชุมชนคุณธรรมต้นแบบ “เที่ยวชุมชน ยลวิถี” ประจำปี 2566 พร้อมมีนโยบายจัดตั้งคณะทำงานติดตามการขับเคลื่อนชุมชนที่ได้รับคัดเลือกให้เป็นชุมชนต้นแบบ ด้วยการเก็บตัวเลขด้านเศรษฐกิจ สร้างความยั่งยืน เชิงคุณภาพ เป็นต้น รวมถึงดำเนินโครงการตลาดน้ำ สืบสานวัฒนธรรม ประจำปี 2566 ยกระดับตลาดน้ำของไทยให้เป็นอีกหนึ่งสถานที่ท่องเที่ยวทางวัฒนธรรมให้นักท่องเที่ยวได้มาท่องเที่ยวมากขึ้นอีกด้วย
ปลัด วธ. กล่าวอีกว่า นอกจากนี้ เพื่อส่งเสริมและยกระดับผลิตภัณฑ์วัฒนธรรมไทย (CPOT) ผลิตภัณฑ์วัฒนธรรมชุมชนไทย (CCPOT) วธ. จึงมีนโยบายให้สำนักงานวัฒนธรรมจังหวัดทั่วประเทศ (สวจ.) สำรวจของที่ระลึก ของฝากประจำจังหวัดที่มีศักยภาพ น่าดึงดูด น่าสนใจ พร้อมที่จัดจำหน่ายให้แก่นักท่องเที่ยว เพื่อนำมาประชาสัมพันธ์ให้เกิดการรับรู้และสร้างมูลค่าเพิ่ม สร้างแรงจูงใจให้นักท่องเที่ยวทั้งชาวไทยและต่างประเทศได้ช้อปและซื้อเป็นของฝากมากขึ้น ผ่านช่องทางการประชาสัมพันธ์ของกระทรวงวัฒนธรรม ไม่ว่าจะเป็น เว็บไซต์ https://www.cpotshop.com/ เฟซบุ๊กแฟนเพจ CPOT https://www.facebook.com/CulturalProductofThailand/